C 379/41

Vyno sektoriaus produkto specifikacijos pakeitimo paraiškos, nurodytos Europos Parlamento ir Tarybos reglamento (ES) Nr. 1308/2013 105 straipsnyje, paskelbimas

(2022/C 379/12)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1308/2013 (1) 98 straipsnį per du mėnesius nuo šio paskelbimo dienos.

PRODUKTO SPECIFIKACIJOS PAKEITIMO PARAIŠKA

Colli Bolognesi Classico Pignoletto

PDO-IT-A0284-AM02

Paraiškos pateikimo data: 2014.8.28

1. Pakeitimui taikomos taisyklės

Reglamento (ES) Nr. 1308/2013 105 straipsnis. Reikšmingas pakeitimas

2. Pakeitimo aprašymas ir pagrindimas

2.1. Saugomos kilmės vietos nuorodos (SKVN) pavadinimo „Colli Bolognesi Classico Pignoletto“ pakeitimas į „Colli Bolognesi Pignoletto“

SKVN pavadinimas pakeičiamas iš „Colli Bolognesi Classico Pignoletto“ į „Colli Bolognesi Pignoletto“, išbraukiant žodį „Classico“.

Pavadinimas pakeistas dėl dviejų specifikacijos pakeitimų: įtrauktos naujos produktų kategorijos (putojantis vynas ir rūšinis putojantis vynas), kurioms žymėti neleidžiama naudoti tradicinio termino „Classico“. Remiantis konkrečiais nacionalinės ir Europos Sąjungos teisės aktais ir to saugomo tradicinio termino apibrėžtimi, terminas „Classico“ gali būti naudojamas tik seniausioje kilmės vietovėje pagamintiems produktams, išskyrus putojančius vynus, žymėti. Antroji priežastis, susijusi su pirmąja, yra toliau aprašomas gamybos vietovės išplėtimas. Šiuo pakeitimu seniausia kilmės vietovė, kuri gali būti vadinama tradiciniu terminu „Classico“, išplečiama įtraukiant kitas vietoves, kuriose vyrauja tokios pačios dirvožemio, klimato ir auginimo sąlygos, tačiau kurioms nurodyti, remiantis to tradicinio termino apibrėžtimi, jis negali būti naudojamas.

Tradicinis terminas „Classico“ gali būti naudojamas tik kategorijos „vynas“ produkto, pagaminto tuo tikslu nustatytoje pradinėje vietovėje, rūšiai nurodyti. Todėl nuorodos pavadinimą buvo būtina pakeisti išbraukiant terminą „Classico“.

Šis pavadinimo pakeitimas taikomas visai produkto specifikacijai ir bendrajam dokumentui kiekvienąkart, kai minimas nuorodos pavadinimas.

2.2. Naujų vyninių vynuogių produktų kategorijų nustatymas

Greta kategorijos „vynas“ buvo įtrauktos produkto kategorijos „pusiau putojantis vynas“, „putojantis vynas“ ir „rūšinis putojantis vynas“.

Buvusi SKVN „Colli Bolognesi Classico Pignoletto“, kuriai žymėti buvo suteiktas specifinis tradicinis itališkas terminas „Denominazione di Origine Controllata e Garantita“ [„Saugoma ir garantuojama kilmės vietos nuoroda], buvo numatyta tik kategorijai „vynas“. Tačiau pagrindinės veislės „Pignoletto“ vynuogės istoriškai buvo auginamos platesnėje vietovėje, kaip matyti iš literatūros šaltinių ir iš to, kad ši gamybos vietovė sutampa su kitomis pripažintomis nuorodomis žymimų produktų gamybos vietove. Kitų rūšių vynas su pavadinimu „Pignoletto“ tradiciškai gaminamas iš šių vynuogių ir yra gaminamas iki šiol. Todėl greta vienintelės kategorijos „vynas“, kuri iš pradžių buvo įtraukta į SKVN „Colli Bolognesi Classico Pignoletto“, buvo numatytos papildomos produkto kategorijos.

Papildomos kategorijos yra „pusiau putojantis vynas“, „putojantis vynas“ ir „rūšinis putojantis vynas“. Todėl, atsižvelgiant į naujas kategorijas, visas vyno rūšių sąrašas yra toks: – kategorija „vynas“, rūšis „Superiore“; – kategorija „vynas“, rūšis „Classico Superiore“; – kategorija „pusiau putojantis vynas“; – kategorija „putojantis vynas“; – kategorija „rūšinis putojantis vynas“. Taip pat pažymime, kad naujojoje produkto specifikacijoje kategorijos „vynas“ rūšies „Superiore“ vyno su nuoroda „Classico“ gamybos ir kokybės savybės, palyginti su ankstesne specifikacija, lieka nepakitusios. Nustatytų rūšių (kategorijų „pusiau putojantis vynas“, „putojantis vynas“ ir „rūšinis putojantis vynas“ ) vynai tradiciškai buvo gaminami nustatytoje vietovėje ir šios rūšys buvo nustatytos dėl pelnyto gamintojų ir vartotojų pripažinimo. Be to, tradicinis terminas „Superiore“ buvo priskirtas kategorijos „vynas“ produktams („Colli Bolognesi Pignoletto“ ir „Colli Bolognesi Pignoletto Classico“), kurie pagal nacionalinės teisės aktuose šiam terminui nustatytus reikalavimus pasižymi aukštos kokybės savybėmis dėl ypač griežtų gamybos sąlygų.

Šis pakeitimas susijęs su visa produkto specifikacija ir bendrojo dokumento dalimis, kuriose nurodomos ir reglamentuojamos naujos vyno kategorijos (visų pirma 1.3 ir 1.4 punktais).

2.3. Naudojamų veislių derinio išplėtimas

Buvo aprašytas naujų vyno rūšių veislių derinys, konkrečiai nurodant papildomas vynuogių veisles, atsižvelgiant į tai, kad pagrindinė visų kategorijų produktų vynuogių veislė yra „Pignoletto“, taip pat vadinama „Grechetto Gentile“. Tarp šių papildomų veislių, kurių vynuogės gali sudaryti ne daugiau kaip 15 proc. vynų gamybai naudojamų veislių vynuogių, yra ir kitų nearomatinių baltųjų vynuogių veislių, tinkamų auginti Emilijos-Romanijos regione. Į šiuos 15 proc. gali būti įtrauktos ir vynuogių veislės „Pinot Nero“ ir „Pinot Grigio“, nors jų spalva skiriasi. Šios veislės, iš kurių turi būti gaminamas baltasis vynas, dėl savo specifinių savybių laikomos ypač tinkamomis pusiau putojantiems ir putojantiems vynams gaminti.

Šis pakeitimas susijęs su produkto specifikacijos 2 straipsniu, o bendrajam dokumentui netaikomas.

2.4. Gamybos vietovės išplėtimas

Palyginti su ankstesne produkto specifikacija, gamybos vietovės išplėtimas grindžiamas tuo, kad vynuogių veislės „Pignoletto“ vynuogės nuo seno buvo auginamos, iš jų buvo gaminamas vynas ir jis išpilstomas į butelius platesnėje vietovėje kaimyninėse Bolonijos ir Modenos provincijų teritorijose, pasižyminčiose panašiomis fizinėmis ir klimato savybėmis.

Be to, 2014 m. susijungus penkioms komunoms, įtrauktoms į nagrinėjamos SKVN gamybos vietovę (Bacano, Kastelo di Seravalė, Krespelano, Monteveljo ir Savinjo), siekiant suformuoti naują – Valsamodžos – komuną, atitinkamai pakeistas gamybos vietovės aprašymas ir jos ribos.

Gamybos vietovės išplėtimas grindžiamas tuo, kad visos nustatytos vietovės dirvožemis ir klimatas yra vienodi ir ypač palankūs vynams iš „Pignoletto“ veislės vynuogių gaminti. Todėl šiuo pakeitimu į vieną SKVN „Colli Bolognesi Pignoletto“ specifikaciją įtraukiami visi iš tos vynuogių veislės vynuogių pagaminti vynai. Šioje kalvotoje vietovėje šie vynai pasižymi aukščiausios kokybės savybėmis, todėl jie gali būti žymimi tradicine itališka nuoroda „Denominazione di Origine Controllata e Garantita“ (saugoma ir garantuota kilmės vietos nuoroda). Atsižvelgiant į šias aplinkybes, terminas „Classico“ ir toliau taikomas tik kategorijai „vynas“, jeigu tai produktai iš seniausios gamybos vietovės, apibrėžtos tradiciniu itališku terminu. Be to, šiuo pakeitimu siekiama išvengti bet kokios galimos painiavos vartotojams ir gamintojams, nes jie galės tinkamai identifikuoti visų rūšių „Pignoletto“ vyną iš veislės „Pignoletto“ vynuogių, kad būtų aiškiau, jog įtrauktas visų tradiciškai gaminamų rūšių vynas.

Šis pakeitimas susijęs su produkto specifikacijos 3 straipsniu ir bendrojo dokumento 1.6 punktu (apibrėžta geografinė vietovė) ir 1.8 punktu (ryšys su geografine vietove).

2.5. Vynuogių auginimo taisyklių suderinimas

Įtrauktos naujų rūšių vyno gamybos taisyklės ir kai kurie auginimo metodų atnaujinimai. Šiuo atžvilgiu leidžiami tik žemos gyvasienės ir viengubo arba dvigubo priraišiojimo užlankstant šakas metodai, išskyrus „Ray“ metodą. Be to, siekiant nustatyti naujai nustatytų rūšių vyno gamybos taisykles, buvo įtraukti atitinkami gamybos parametrai (vynuogių išeiga iš hektaro).

Dėl šio pakeitimo keičiamas produkto specifikacijos 4 straipsnis ir bendrojo dokumento 1.5.2 punktas.

2.6. Vyno gamybos standartų atnaujinimas

Iš dalies pakeistos nuostatos dėl įvairių kategorijų vynuogių produktų gamybos ir perdirbimo, kad jos būtų aiškesnės, taip pat susijusios nukrypti leidžiančios nuostatos dėl tokių operacijų vykdymo visiškai šalia gamybos vietovės arba gretimuose administraciniuose vienetuose, laikantis galiojančių ES teisės aktų.

Šios nuostatos buvo atnaujintos siekiant atsižvelgti į tai, kad į specifikaciją buvo įtrauktos naujos vyno rūšys. Visų pirma, kaip ir visoje nustatytoje gamybos vietovėje, kategorijoms „pusiau putojantis vynas“, „putojantis vynas“ ir „rūšinis putojantis vynas“ priskiriamo vyno perdirbimas taip pat gali vykti visiškai šalia (visoje Bolonijos komunoje) ir kaimyniniame administraciniame vienete (visoje Kastelvetro di Modenos savivaldybėje).

Šis pakeitimas susijęs su produkto specifikacijos 5 straipsniu ir bendrojo dokumento 1.9 punktu (Kitos sąlygos. Su gamyba nustatytų ribų geografinėje vietovėje susijusi nukrypti leidžianti nuostata).

2.7. Naujų vyno rūšių cheminių, fizinių ir juslinių savybių įtraukimas ir rūšies „Classico“ mažiausio bendrojo rūgštingumo parametro pakeitimas

Apibūdintos į specifikaciją įtrauktų naujų vyno rūšių cheminės, fizinės ir juslinės savybės. Be to, rūšies „Classico“ mažiausio bendrojo rūgštingumo parametras sumažintas nuo 4,5 g/l iki 4 g/l.

Buvo išsamiai apibūdintos SKVN „Colli Bolognesi“ žymimų naujų rūšių vynų cheminės ir juslinės savybės, remiantis toje specifikacijoje pateiktu jų aprašymu ir jas patikslinant dėl juntamų gėlių ir vaisių aromatų. Be to, laikytasi nuomonės, kad dėl pastarąjį dešimtmetį užregistruotos klimato kaitos, lemiančios aukštą temperatūrą, kuri, kaip yra žinoma, skatina bendrojo rūgštingumo sumažėjimą, būtina sumažinti rūšies „Classico“ vyno mažiausio bendrojo rūgštingumo parametrą iki 4 g/l. Šis pakeitimas taip pat susijęs su produkto specifikacijoje nustatytu įpareigojimu dėl vynuogių, kurių mažiausia natūrali alkoholio koncentracija yra 12 % tūrio.

Šis pakeitimas susijęs su produkto specifikacijos 6 straipsniu ir bendrojo dokumento 1.4 punktu (Vyno (-ų) aprašymas).

2.8. Ženklinimo ir pateikimo taisyklių atnaujinimas

Įtraukti ženklinimo ir pateikimo pakeitimai, susiję su naujomis produktų kategorijomis („pusiau putojantis vynas“, „putojantis vynas“ ir „rūšinis putojantis vynas“). Be to, siekiant informuoti vartotoją apie galimą drumstumą dėl antrinės fermentacijos liekanų, pagal nacionalinės teisės aktus buvo įtraukta privaloma ženklinimo taisyklė, kad atitinkamai kategorijai „pusiau putojantis vynas“ priskirtas vynas turi būti žymimas nuoroda „antrinė fermentacija butelyje“.

Šis pakeitimas susijęs su produkto specifikacijos 7 ir 8 straipsniais ir bendrojo dokumento 1.9 punktu (Kitos sąlygos. Papildomos ženklinimo nuostatos).

2.9. Ryšio su geografine vietove atnaujinimas

Ryšio aprašymas buvo iš dalies pakeistas išsamiau apibūdinant aplinkos ypatybes ir žmogiškuosius veiksnius, lemiančius specifines vynų savybes, susijusias su įvairiomis įtrauktomis produktų kategorijomis. Visų pirma atnaujintas ryšio aprašymas siekiant atsižvelgti į tai, kad buvo įtrauktos naujos produkto kategorijos („pusiau putojantis vynas“, „putojantis vynas“ ir „rūšinis putojantis vynas“) ir buvo išplėsta gamybos vietovė. Be to, išsamiau aprašytos specifinės vynų savybės, stengiantis nevartoti bendrinių terminų ir nurodant kiekvienos produkto kategorijos ryšį su geografine vietove (įskaitant gamtinius ir žmogiškuosius veiksnius).

Šis pakeitimas susijęs su produkto specifikacijos 9 straipsniu ir bendrojo dokumento 1.8 punktu (Ryšys su geografine vietove).

2.10. Išpilstymas nustatytoje vietovėje

Kaip redakcinis pakeitimas, į bendrojo dokumento atitinkamą 1.9 punktą dabar įtrauktas įpareigojimas išpilstyti vyną nustatytoje vietovėje, kuris jau buvo įtrauktas į ankstesnę produkto specifikaciją, tačiau per klaidą neįtrauktas į bendrąjį dokumentą.

BENDRASIS DOKUMENTAS

1. Produkto pavadinimas

Colli Bolognesi Pignoletto

2. Geografinės nuorodos tipas

SKVN – saugoma kilmės vietos nuoroda

3. Vyninių vynuogių produktų kategorijos

1. Vynas

4. Putojantis vynas

5. Rūšinis putojantis vynas

8. Pusiau putojantis vynas

4. Vyno (-ų) aprašymas

„Colli Bolognesi Pignoletto Superiore“ (kategorija „vynas“)

Spalva: vidutinio intensyvumo šiaudų geltonumo, gali būti su žalsvais atspalviais arba sodraus šiaudų geltonumo.

Kvapas: švelnus, baltų gėlių (t. y. pakalnučių, jazminaičių) su vaisiškais sunokusių geltonų vaisių (kriaušių ir obuolių, kartais taip pat ananasų) pokvapiais.

Skonis: gali būti nuo sauso iki pusiau sauso, harmoningas su migdolų ir citrusinių vaisių poskoniais, kartais kartokas.

Mažiausia visuminė alkoholio koncentracija tūrio procentais: 11,5 %.

Mažiausias becukrio ekstrakto kiekis: 15 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais litre)

„Colli Bolognesi Pignoletto Classico Superiore“ (kategorija „vynas“)

Spalva: įvairaus intensyvumo šiaudų geltonumo, taip pat sodraus šiaudų geltonumo, gali būti su žalsvais atspalviais.

Kvapas: intensyvus, švelnus baltųjų gėlių (t. y. pakalnučių, jazminaičių) su vaisiškais sunokusių geltonų vaisių (kriaušių ir obuolių, kartais taip pat ananasų) pokvapiais.

Skonis: sausas, šiltas, harmoningas su migdolų ir citrusinių vaisių, kartais vanilės, poskoniais.

Mažiausia visuminė alkoholio koncentracija tūrio procentais: 12 %.

Mažiausias becukrio ekstrakto kiekis: 16 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais litre)

„Colli Bolognesi Pignoletto“, kategorija „pusiau putojantis vynas“

Puta: nedidelė ir greitai išnykstanti.

Spalva: šiaudų geltonumo.

Kvapas: šiek tiek aromatingas, baltų gėlių (gudobelių) su šiek tiek sunokusių geltonų vaisių (kriaušių ir obuolių) pokvapiais.

Skonis: sausas, harmoningas, gaivus, rūgštus su citrusinių vaisių poskoniu, kartais kartokas.

Mažiausia visuminė alkoholio koncentracija tūrio procentais: 11 %.

Mažiausias becukrio ekstrakto kiekis: 15 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais litre)

„Colli Bolognesi Pignoletto“, kategorija „putojantis vynas“ ir „rūšinis putojantis vynas“

Puta: lengva, ilgai išliekanti.

Spalva: įvairaus intensyvumo šiaudų geltonumo, taip pat sodraus šiaudų geltonumo.

Kvapas: šiek tiek aromatingas, subtilus su baltųjų gėlių (gudobelių pakalnučių, jazminaičių) ir šiek tiek sunokusių geltonų vaisių (kriaušių ir obuolių) pokvapiais, kurie intensyviau atsiskleidžia kategorijos „rūšinis putojantis vynas“ vynuose.

Skonis: aromatingas, harmoningas, gaivus, rūgštus su citrusinių vaisių poskoniu, nuo natūralaus briuto iki labai sauso.

Mažiausia visuminė alkoholio koncentracija tūrio procentais: 11 %.

Mažiausias becukrio ekstrakto kiekis: 13 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 5 g/l vyno rūgšties Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais litre)

5. Vyno gamybos praktika

a. Pagrindiniai vynininkystės metodai

Pusiau putojančio vyno gamyba – antrinė fermentacija

Specifinis vynininkystės metodas

Pusiau putojantys vynai gaminami antrinės alkoholio fermentacijos būdu, daugiausia apdorojant autoklave („Charmat“ / „Martinotti“ metodas). Tačiau antrinė alkoholio fermentacija taip pat atliekama butelyje. Šiuo atveju vynas gali būti drumstas dėl fermentacijos likučių.

Putojančio vyno / rūšinio putojančio vyno gamyba – antrinė fermentacija

Specifinis vynininkystės metodas

Šie vynai perdirbami į putojančius vynus taikant antrinę alkoholio fermentaciją, daugiausia apdorojant autoklave („Charmat“ metodas). Tačiau antrinė alkoholio fermentacija taip pat atliekama buteliuose (tradicinis metodas) pagal ES teisės aktus.

b. Didžiausia išeiga

„Colli Bolognesi Pignoletto Classico Superiore“ (kategorija „vynas“)

58,5 hektolitro iš hektaro.

„Colli Bolognesi Pignoletto Superiore“ (kategorija „vynas“)

77 hektolitro iš hektaro.

„Colli Bolognesi Pignoletto“, kategorija „pusiau putojantis vynas“, „putojantis vynas“ ir „rūšinis putojantis vynas“

84 hektolitro iš hektaro.

6. Nustatyta geografinė vietovė

SKVN „Colli Bolognesi Pignoletto“ gamybos vietovė apima:

Bolonijos provincijos Marcaboto, Monte San Pjetro, Pjanoro, Saso Markonio, Bolonijos, Kazalekjo di Reno, Monterencijaus, San Ladzaro di Savenos, Valsamodžos ir Cola Predozos savivaldybes;

Modenos provincijos Savinjano sul Panaro savivaldybę.

SKVN „Colli Bolognesi Pignoletto Superiore“ vyno, žymimo tradiciniu terminu „Classico“, gamybos vietovė apima:

Bolonijos provincijos Monte San Pjetro, Kazalekjo di Reno, Saso Markonio, Valsamodžos ir Cola Predozos savivaldybes;

Modenos provincijos Savinjano sul Panaro savivaldybę.

7. Pagrindinė (-ės) vyninių vynuogių veislė (-ės)

„Pignoletto B.“ – „Grechetto Gentile“

8. Ryšys (-iai) su geografine vietove

8.1. „Colli Bolognesi Pignoletto“, kategorija „vynas“, „pusiau putojantis vynas“, „putojantis vynas“ ir „rūšinis putojantis vynas“

Gamtiniai veiksniai, darantys įtaką ryšiui

Kalvotas gamybos vietovės reljefas apima prieškalnes ir tarpukalnes tarp Samodžos slėnio vakaruose, didelio Reno upės slėnio ir mažesnių Samodžos ir Lavino upelių slėnių iki pat Idičės upės rytuose. Kadangi slėniai yra išsidėstę šiaurės–pietų kryptimi, tai palengvina vėjų srautą ir lemia tai, kad vyraujanti vynuogynų orientacija yra į rytus ir pietryčius. Todėl jie plyti vėjuotoje ir šviesioje aplinkoje, kuri ypač tinka vynmedžiams augti.

Vietovė apima šiuos pagrindinius geologinius laukus:

„Contrafforti e Rupi“ [atragiai ir rieduliai]: ypač platus laukas, apimantis Lavino ir Reno slėnius, pasižymintis reljefiškumu, su plokščiomis uolienomis arba rieduliais, kurie sudaryti iš sluoksniuotų klodų su mergeliais ir konglomeratais.

„I Colli con Frane e Calanchi“ [kalvos su nuošliaužomis ir raguvomis]: į kairę nuo Lavino, pasižymi ryškiais kontrastais tarp minkštų dirbamų šlaitų ir lovio formos įraižų su plačiai nusidriekusiomis nuošliaužomis. Substratas daugiausia sudarytas iš molio su titnago nuosėdomis, molio struktūrų su kalkingomis, smiltainio, mergelio arba sluoksniuotomis uolienomis.

„I Primi Colli“ [prieškalnės]: laukas į kairę nuo Reno, tarp kalvų ir lygumos. Jis yra švelnaus profilio su ilgais kabančiais uolienų klodais, nusileidžiančiais į slėnį. Slėniai yra negilūs su geltonuoju smėliu keterose.

„Piana dei Fiumi Appenninici“ [Apeninų upių lyguma]: slėnių paviršiaus, upelių ir upių žiočių laukas. Dirvožemiai dažniausiai yra menkai išsivystę, dažnai sudaryti iš stambios struktūros medžiagų.

Nustatytoje geografinėje vietovėje vynmedžiai plačiai auginami vidutiniškai 50–400 m virš jūros lygio smulkiuose dirvožemiuose, kuriuose yra nevienodas klinčių kiekis, esančiuose tiek paprastai nelygiuose šlaituose ant molio su titnago nuosėdomis, tiek prieškalnėse, taip pat vidutinio smulkumo dirvožemiuose, kuriuose yra daug dumblo ir klinčių, plytinčiuose „Colli con Frane e Calanchi“ ir „Primi Colli“ laukuose. Kalbant apie klimatą, vietovei būdingas vidutinis metinis kritulių kiekis yra nuo 800 mm lygumoje iki 1 200 mm aukštumose, o vidutinė temperatūra – 14–12 °C. Žemose kalvose vandens trūkumas yra nedidelis (iki 350 mm per metus) ir tai gali būti laikoma teigiamu vyno gamybos kokybės veiksniu, nes tam tikras vasaros vandens trūkumas yra palankus cukrui koncentruotis ir aromatams susidaryti nokstančiose vynuogėse. Tačiau didesniame nei 400 metrų aukštyje virš jūros lygio vandens balanso perteklius yra didelis.

Žemų kalvų šiluminės charakteristikos svyruoja nuo 4 500 iki 4 900 dienolaipsnių, o virš 400 metrų – mažiau nei 4 500 dienolaipsnių. Vietovės Vinklerio indeksas žemesnėse zonose yra ne didesnis kaip maždaug 2 100.

Atsižvelgiant į tai, kas išdėstyta pirmiau, vynų savybės yra glaudžiai susijusios su aplinka, kuriai būdingi molingi klintiniai dirvožemiai, dideli nakties ir dienos temperatūrų svyravimai, šviesingumas ir laikotarpių, kai kritulių kiekis pakankamas ir kai stinga vandens, kaita. Šios sąlygos yra palankios vynmedžių ir vynuogių nokimo raidai ir užtikrina tinkamą rūgštingumą ir cukraus kiekį. Be to, šios savybės kartu su kitomis veislės „Pignoletto“ kokybinėmis ir juslinėmis savybėmis daro poveikį patiems vynams.

Nustatytoje vietovėje tradiciškai auginama vynuogių veislė „Pignoletto“ į vynuogynuose auginamų vynuogių veislių derinį įeina kaip pagrindinė. Gamybai taip pat naudojamos ir kitos vietovėje žinomos antrinės vynuogių veislės, pvz., „Pinot Bianco“, „Chardonnay“, „Sauvignon“, „Riesling Italico“, „Pinot Grigio“ ir „Pinot Nero“, iš kurių gaminami baltieji vynai fermentuojant be odelių.

8.2. „Colli Bolognesi Pignoletto“, kategorija „vynas“, „pusiau putojantis vynas“, „putojantis vynas“ ir „rūšinis putojantis vynas“

Su nuoroda susiję istoriniai ir žmogiškieji veiksniai

Romos imperijos laikais vynų „Colli Bolognesi Pignoletto“ gamybos vietovėje pagal etruskų sugalvotą ir vėliau galų išvystytą paprotį eilėmis susodinti vynmedžiai būdavo tvirtinami prie gyvų medžių. Esama svarių įrodymų, kad kalvota žemė, plytinti į pietus nuo Bononijos (dabar Bolonija), buvo skiriama karinėse kampanijose, vykdytose visame to meto pasaulyje, dalyvavusiems veteranams ir jie tą žemę dirbo. Tai matyti iš kai kuriose vietose dabartinės Valsamodžos savivaldybės teritorijoje rastų senovinių vyno konservavimo ąsočių.

Monteveljo kalvose auginti vynmedžiai minimi viename 973 m. po Kristaus datuojamame dokumente, kuriuo Bolonijos vyskupas Albertas kartu su vienuolynu Parmos vyskupui perdavė apie trisdešimt vynuogynų. Be to, yra išlikę keletas ankstyvuosius viduramžius siekiančių biografijų, kurios liudija, kad kaimo vienuoliai dėjo pastangas ir buvo įsipareigoję plėtoti vynuogių auginimą.

XIV a. Pieras de Crescenzis svarbiausiame viduramžių agronomijos vadove „Liber Ruralium commodorum – XII knyga“ apibūdino tuo metu gerto baltojo vyno, garsėjusio maloniu skoniu bei lengva ir auksine puta, juslines savybes. Tai rodo, kad iš tuo metu gamintų vynų pusiau putojantis vynas jau buvo gerai žinomas ir plačiai paplitęs. XVI a. šaltiniuose keletą kartų minimos „uve pignole“ [„Pignoletto“ vynuogės], žinomos dėl joms būdingų savybių, ir klestinti prekyba. Šio vyno istorinį pobūdį patvirtina ir 1881 m. leidinys „Bullettino Ampelografico“, kuriame teigiama, kad vynuogės, iš kurių gaminamas vynas „Pignoletto“, auginamos į pietus nuo Bolonijos esančiose kalvose. Jų panašumas į dabartinę veislę „Pignoletto“ – stulbinantis.

Bėgant metams mokslo ir technologijų pažanga padėjo įtvirtinti ir patobulinti tradicinius „Colli Bolognesi Pignoletto“ vynų gamybos metodus. Žmonių, kurie ištisus šimtmečius dirbo žemę šiose kalvose, įgytą patirtį papildė reikšmingi pokyčiai vynuogių auginimo ir agronomijos srityse. Dėl šių veiksnių augintojai greta genėjimo trumpai metodų rinkosi tokius metodus kaip žardelių, dvipečio kordono ir „Guyot“ metodai, kurie, kaip patirtis parodė, yra tinkamiausi kokybiškiems produktams gauti. Net ir šiandien auginimo metodai, sodinimo atstumai ir genėjimo sistemos yra tradiciniai ir skirti tam, kad vynuogynai būtų kuo geriau ir racionaliau naudojami, siekiant palengvinti auginimo veiklą ir užtikrinti racionalų lapijos tvarkymą. Be to, šioje vietovėje tradiciškai gaminami specifikacijoje nurodytų rūšių neputojantys, pusiau putojantys arba putojantys baltieji vynai. Vynininkystės požiūriu ši vietovė visada pasižymėjo gana plataus masto baltųjų vynų gamyba, o per dešimtmečius labiausiai išpopuliarėjo pusiau putojančio vyno, kuris natūraliai dera su sočiais ir šiek tiek riebiais vietiniais valgiais, gamyba. Tačiau laikui bėgant technologijos keitėsi: senovinė antrinės fermentacijos buteliuose praktika papildyta šiuolaikine fermentacija rezervuaruose pagal „Martinotti–Charmat“ metodą. Tai pastaraisiais dešimtmečiais padėjo padidinti mielių atrankos ir skaidrinimo procesų veiksmingumą, pagerinti jų juslinį profilį ir sukurti priimtinesnį galutinį produktą.

8.3. „Colli Bolognesi Pignoletto“, kategorija „vynas“

Informacija apie produkto kokybę ir (arba) savybes, tiesiogiai priskirtinas geografinei kilmei ir priežastiniam ryšiui su geografine vietove.

Vyno „Colli Bolognesi Pignoletto“, priskirto kategorijai „vynas“, cheminės ir juslinės savybės yra glaudžiai susijusios su aplinka, kuriai būdingi molingi dirvožemiai ir ypač kalkingi dirvožemiai, dėl kurių produktas įgyja juntamą minerališkumą. Neputojančios rūšies vynas daugiausia gaminamas iš vynuogių, nuskintų nuo bent 15 metų senumo vynmedžių, kurių vynuogėse geriau koncentruojasi sultys, o išeiga iš hektaro mažesnė. Dėl šiems slėniams būdingų temperatūros pokyčių vynai įgyja stipresnį aromatą, dienos ir nakties temperatūros skirtumai nokimo laikotarpiu ir optimali vynuogynų orientacija padeda gerinti vynuogių aromatines savybes bei ypač skatina cukrų kaupimąsi, o tai turi įtakos vynų savybėms. Siekiant išlaikyti specifines „Pignoletto“ vynuogių juslines savybes, vynuogių spaudimo ciklai, taip pat temperatūra ir fermentacijos trukmė yra kruopščiai valdomi siekiant gaminti apibūdintomis savybėmis pasižyminčius vynus, taip papildant poveikį, atsirandantį dėl pirmiau aprašytų aplinkos veiksnių ir įvairių žmogiškųjų veiksnių, kuriuos lemia vyno sektoriaus veiklos vykdytojų patirtis ir žinios, sąveikos.

8.4. „Colli Bolognesi Pignoletto“, kategorija „pusiau putojantis vynas“, „putojantis vynas“ ir „rūšinis putojantis vynas“

Informacija apie produkto kokybę ir (arba) savybes, tiesiogiai priskirtinas geografinei kilmei ir priežastiniam ryšiui su geografine vietove.

Geografinė aplinka kartu su žmogiškaisiais veiksniais, kurie tradiciškai turėjo įtakos vynuogių savybėms vynininkystės požiūriu ir perdirbimo technologijoms, lemia chemines, fizines ir juslines pusiau putojančių, putojančių ir rūšinių putojančių vynų savybes.

Žemyninis klimatas, dirvožemiai, kuriuose gausu žvirgždo ir dumblo, geras drenažas, pakankamas vandens kiekis ir dienos bei nakties temperatūros svyravimai, visų pirma vasarą, sudaro palankias sąlygas kekėms nokti, o vynuogėms – išlaikyti aromatą ir rūgštingumą, taip suteikiant vynams būdingą gaivumą. Šios vietovės dirvožemis ir klimatas yra tinkami malonaus rūgštingumo vynuogėms su vidutiniu cukraus kiekiu auginti. Šie vynai daugiausia gaminami iš vynuogių, kurias subrandina jaunesni, taigi ir stipresni vynmedžiai, sodinami derlinguose dirvožemiuose, dažnai mažiau į pietus orientuotose vietose, todėl – ne tokiose palankiose vynuogėms visiškai sunokti. Taip užtikrinamas didesnis rūgštingumas, kuris puikiai tinka pusiau putojantiems, putojantiems ir rūšiniams putojantiems vynams.

Randantis technologinių naujovių, iki praėjusio šimtmečio taikytas senovinis antrinės fermentacijos buteliuose metodas („Charmat“ metodas) užleido vietą vynų gamybai didelėse talpose, gaminant vynus su pertekliniu slėgiu dėl anglies dioksido, susidarančio vykstant natūraliai fermentacijai. Antrinės fermentacijos atveju pusiau putojantis vynas gali būti drumstas dėl fermentacijos likučių. Pastaruoju metu buvo atgaivinta antrinė fermentacija, ji dažnai propaguojama kaip naujas metodas, pagal kurį pažangiausios technologijos derinamos su senosiomis vietovės tradicijomis. Tai patvirtina, kad unikalias vynų savybes lemia vynuogių veislės ir gamybos vietovės specifinių savybių, susijusių su žmogiškosiomis pastangomis ir patirtimi, sąveika, todėl gaminami kompleksiški ir malonaus skonio vynai.

9. Kitos pagrindinės sąlygos

Nukrypti leidžianti nuostata, susijusi su vyno gamyba ir perdirbimu nustatytoje geografinėje vietovėje

Teisinis pagrindas:

ES teisės aktai

Papildomų sąlygų tipas:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas:

Laikantis Reglamento (EB) Nr. 607/2009 6 straipsnio 4 dalies a ir b punktuose numatytos nukrypti leidžiančios nuostatos ir nustatytoje gamybos vietovėje, „pusiau putojantis“, „putojantis“ ir „rūšinis putojantis vynas“ taip pat gali būti perdirbamas visiškai šalia (visoje Bolonijos savivaldybėje) ir kaimyniniame administraciniame vienete (visoje Kastelvetro di Modenos savivaldybėje).

Taip siekiama atsižvelgti į tradicinę ir konsoliduotą tų vietovių ekonominės veiklos vykdytojų gamybą.

Išpilstymas į butelius nustatytų ribų vietovėje

Teisinis pagrindas:

ES teisės aktai

Papildomų sąlygų tipas:

Išpilstymas į butelius nustatytoje geografinėje vietovėje

Sąlygos aprašymas:

Išpilstymas į butelius turi vykti nustatytoje vietovėje, nes būtina išsaugoti SKVN „Colli Bolognesi Pignoletto“ vynų kokybę, garantuoti jų kilmę ir užtikrinti, kad kontrolė būtų vykdoma laiku, veiksmingai ir ekonomiškai efektyviai.

Panašu, kad vyno vežimas ir išpilstymas į butelius ne gamybos vietovėje gali pakenkti vynų „Colli Bolognesi Pignoletto“ kokybei, nes vynams gali daryti poveikį oksidacijos-redukcijos reakcijos, staigūs temperatūros pokyčiai ir mikrobiologinė tarša, o tai gali turėti neigiamos įtakos fizinėms ir cheminėms savybėms (mažiausiam bendrajam rūgštingumui, mažiausiam becukrio ekstrakto kiekiui ir kt.) bei juslinėms savybėms (spalvai, kvapui ir skoniui).

Kuo didesnis atstumas nuvažiuojamas, tuo ši rizika didesnė.

Priešingai, išpilstymas į butelius kilmės vietovėje, kai vyno partijos vežamos tik trumpais atstumais, jei jos apskritai gabenamos, padeda išsaugoti produkto savybes ir kokybę.

Šie aspektai, taip pat patirtis ir išsamios techninės bei mokslinės žinios apie ypatingas vynų savybes, įgytos per daugelį metų saugoma kilmės vietos nuoroda „Colli Bolognesi Pignoletto“ žymimų produktų gamintojų, suteikia galimybę išpilstyti vyną į butelius kilmės vietovėje laikantis tinkamiausių techninių atsargumo priemonių, kad būtų išsaugotos visos specifikacijoje nustatytos vynų fizinės, cheminės ir juslinės savybės.

Kitas išpilstymo į butelius gamybos vietovėje tikslas – užtikrinti, kad kompetentinga institucija galėtų kuo efektyviau ir veiksmingiau bei užtikrindama kuo didesnį ekonominį efektyvumą atlikti savo stebėjimo pareigas. Išpilstant į butelius ne gamybos vietovėje negalima užtikrinti, kad šie reikalavimai bus įvykdyti tokiu pat mastu.

Gamybos vietovėje kontrolės įstaiga gali planuoti patikrinimus, siekdama užtikrinti, kad ji pagal taikomą kontrolės planą laiku atliktų patikrinimus visose atitinkamose įmonėse, kai SKVN „Colli Bolognesi Pignoletto“ vynas išpilstomas į butelius.

Tikslas – sistemingai užtikrinti, kad į butelius būtų išpilstomas tik SKVN „Colli Bolognesi Pignoletto“ siuntų vynas. Todėl mažesnėmis gamintojų sąnaudomis galima pasiekti geresnių rezultatų, susijusių su patikrų veiksmingumu, kad vartotojams būtų galima suteikti kuo daugiau vyno autentiškumo garantijų.

Be to, pagal galiojančius nacionalinės teisės aktus ir siekiant apsaugoti turimas teises, išpilstymo į butelius įmonės gali prašyti taikyti nukrypti leidžiančią nuostatą, kad galėtų toliau išpilstyti vyną į butelius savo patalpose, esančiose už nustatytų ribų vietovės, pateikdamos atitinkamą paraišką Žemės ūkio, maisto produktų ir miškų ūkio politikos ministerijai ir pateikdamos dokumentus, įrodančius, kad vynai buvo išpilstyti į butelius bent dvejus iš penkerių metų (nebūtinai iš eilės) prieš pat pripažįstant „Colli Bolognesi Pignoletto“ kaip saugomą kilmės vietos nuorodą.

Įpareigojimas nurodyti terminą „antrinė fermentacija“ ženklinant pusiau putojantį vyną „Colli Bolognesi Pignoletto“

Teisinis pagrindas:

Nustatyta nacionalinės teisės aktuose

Papildomų sąlygų tipas:

Papildomos nuostatos dėl ženklinimo

Sąlygos aprašymas:

„Colli Bolognesi Pignoletto Frizzante“ [pusiau putojantis vynas] etiketėje privaloma nurodyti terminą „rifermentazione in bottiglia“ [antrinė fermentacija butelyje], jei antrinė fermentacija vyko butelyje.

Ši nuostata atitinka nacionalinę teisę (2016 m. gruodžio 12 d. Įstatymo Nr. 238 19 straipsnio 1 dalies f punktą), visų pirma siekiant informuoti vartotoją apie galimą vyno drumstumą dėl butelyje esančių fermentacijos liekanų.

Produkto specifikacijos nuoroda

https://www.politicheagricole.it/flex/cm/pages/ServeBLOB.php/L/IT/IDPagina/14865

(1) OL L 347, 2013 12 20, p. 671.